Papersnake/gushiwen huggingface dataset:
山寺看樱桃花题僧壁
刘言史（唐代）

楚寺春风腊尽时，含桃先坼一千枝。

老僧不语傍边坐，花发人来总不知。
移木芙蓉植后圃
张畹（清代）

吟罢楚客辞，逍遥向园圃。缅彼拒霜花，一枝移带雨。

我生同弱植，终当委草莽。况兹摇落辰，孤芳谁搴取。

浅土托根荄，松菊聊为侣。
挽文山
胡斗南（宋代）

金骨神仙玉色人，千霜万雪见吾真。
圣贤尽节心弥寿，天地为棺道不贫。
河汉横流豪杰泪，风霆怒发鬼神嗔。
先生出入骑箕尾，长现网常四大身。
贺黄少府受辟 其二
释绍嵩（宋代）

风流文采旧家声，玉麈高谈四座倾。他日亲知问官况，三年民戴尉曹清。
春从天上来 寿制附府大司马吴公
屈大均（明代）

几载炎方。总两粤诸侯，师保堂堂。衮衣开府，彤矢安疆，五井星宿光芒。

笑汉时大长，逾百岁、魋结称王。我君公，但南方虎拜，东海鹰扬。

长随丽空双曜，作守日黄人，出入扶桑。沐浴精华，卿云葩烂。

更多倬彼文章。写五臣谟训，和骚雅，传与旂常。养群贤，看天冲舆卫，雷雨同行。
寄甘叔异户曹贾季承邓南季教授二首
赵蕃（宋代）

去年舟上曲江矶，招隐无人咏桂枝。
常恨书题苦寥阔，不堪岁月重流离。
谁云司户官虽小，旧说訾洲前所遗。
登临想见日成赋，寄我何当为解颐。
酬彭州萧使君玉中言怀
羊士谔（唐代）

右职移青绶，雄藩拜紫泥。江回玉垒下，气爽锦城西。
皋鹤惊玉律，琴乌怨夜啼。离居同舍念，宿昔奉金闺。
东坡生日墨巢约看梅坐中蔬畦十馀年不见矣别后书来谓此会不可无诗漫为长句
陈曾寿（清代）

我羁辽东逾十年，梦远梅花空缱绻。去年始作鹤南飞，一树墨巢院中见。

我时扶病苦瑟缩，绰约只许隔窗看。皂帽梅花树下僧，主人佳句众所赞。

今年花下坐晴日，小萼破红才及半。恰与东坡作生日，久别故人欣觌面。

当年健者今白须，念乱何言馀慨叹。胜赏何似松风亭，君督作诗纪嘉宴。

黄徐岭海沦战尘，苍狗白衣纷变幻。且看竹外一枝斜，莫待江头春欲暗。
点绛唇·古寺萧条
刘秉忠（元代）

古寺萧条，十年再到经行路。旧题新句。总是关心处。睡起西轩，转觉添幽趣。斜阳暮。淡烟疏雨。湿遍山前树。
野望
周弼（宋代）

春日晚荒荒，平沙极渺茫。
楼欹三面水，城卧数条岗。
白草吴京甸，黄桑楚战场。
长江俱不问，一片泻斜阳。
十二时（秋夜）
柳永（宋代）

晚晴初，淡烟笼月，风透蟾光如洗。觉翠帐、凉生秋思。渐入微寒天气。败叶敲窗，西风满院，睡不成还起。更漏咽、滴破忧心，万感并生，都在离人愁耳。

天怎知、当时一句，做得十分萦系。夜永有时，分明枕上，觑着孜孜地。烛暗时酒醒，元来又是梦里。〓睡觉来、披衣独坐，万种无憀情意。怎得伊来，重谐云雨，再整馀香被。祝告天发愿，从今永无抛弃。
送舒国裳修撰调闽舶提举
汪应轸（明代）

庖祝有分守，而欲侵其厨。
峨冠何如人，携我相与俱。
微哉烹醢何，谁为蠲濯壶。
芳臭自云荐，公尸色未愉。
摄衣入庙门，匍匐投遐区。
同愆不同谪，无乃矜庸愚。
相期厉珪璋，临别重踟蹰。
送鹤舲之菉港
褚成烈（清代）

客中愁寂寞，大雪送君行。去路云山乱，扁舟琴剑轻。

寒风吹别酒，旧雨感离情。惆怅江干望，林烟两岸平。
高祖令李密迎见秦王李密不敢仰视
韩淲（宋代）

甲马幽州路，英雄不自量。凯歌迎劳处，方识小秦王。
题名画大观册 其一 王维雪溪
弘历（清代）

冻浦舟横野渡长，迷离积素带寒光。维摩不二谁能并，管领香光选佛场。
栽竹
郑刚中（宋代）

信缘移老竹，触暑种瓜根。
小雨回生意，苍苔覆斸痕。
影还随旧叶，凉已到清尊。
相对如佳友，何妨尽闭门。
寄方叔游法轮寺三首
姜特立（宋代）

山中境最静，静极恐关情。
莫听流莺语，应怀求友声。
祝郭春秧先生六十晋一荣庆
陈宗赋（清代）

原是汾阳驸马支，家声寿考累荣施。生尘八载莱芜甑，继晷十年苏子锥。

群季相亲谐雁序，两帏终养报乌私。精通殖传宗司马，巨富成名轶范蠡。

恒作枌乡贻麦者，曾为萱室窃桃儿。垄川商会画团扇，嵩屿学堂买绣丝。

旭日颁章身上爵，义风锡匾口中碑。乐交满座金兰簿，挺秀盈阶玉树芝。

华夏咸钦三反我，蓬瀛争颂九如诗。庚申称兕逢还历，甲子悬弧愧失时。

四十年前才弱冠，四十岁后过期颐。天缘未假韩荆识，也望横洋诵介眉。
和景纯栽松
韩维（宋代）

论坚莫如松，言脆莫如葱。
坚脆卒同尽，无尽无如翁。
愁倚阑 前题 和金谷遗音韵
姚华（清代）

嫌梦短，问途长。不堪量。更道山多随路转，历炎凉。

云里初放残阳。马蹄破，又早昏黄。路尽更疑无去处，有羊肠。
守宫
梅尧臣（宋代）

尝闻汉武帝，偶问东方朔。
臣拟作龙呼，惭无头上角。
飞尘篇
傅玄（魏晋）

飞尘秽清流，朝云蔽日光。秋兰岂不芬，鲍肆乱其芳。

河决溃金堤，一手不能障。
奉和袭美初冬章上人院
陆龟蒙（唐代）

每伴来方丈，还如到四禅。菊承荒砌露，茶待远山泉。

画古全无迹，林寒却有烟。相看吟未竟，金磬已泠然。
舟过南庄呼村老与饮示以诗二首 其一
陆游（宋代）

昔我过此时，荷花粲云锦。今我复来游，霜露已凄凛。

乡邻福苦复，积雨败垂稔。禾头耳𧥄𧥄，熟计难高枕。

所惧忧吾君，岁暮诏发廪。勿言村醪复，排闷聊共饮。
辋川集二十首。北垞
裴迪（唐代）

南山北垞下，结宇临欹湖。每欲采樵去，扁舟出菰蒲。
挽左相京太师四首 其一
舒邦佐（宋代）

皇华方北返，植纛指西风。蜀谓今清献，戎言昔富公。

民夷两心服，勋业百年同。赠与齐温国，功高报亦隆。
西湖荷花
文同（宋代）

红苞绿叶共低昂，满眼寒波映碧光。
应是西风拘管得，是人须与一襟香。
吴门春仲送李生还长安
钱谦益（清代）

阑风伏雨暗江城，扶病将愁起送行。
烟月扬州如梦寐，江山建业又清明。
夜乌啼断门前柳，春鸟衔残花外樱。
尊酒前期君莫忘，药囊我欲傍余生。
青楼怨
王昌龄（唐代）

香帏风动花入楼，高调鸣筝缓夜愁。
肠断关山不解说，依依残月下帘钩。
游虎邱
缪公恩（清代）

附郭名山著虎邱，繁华未始掩清幽。画船十里联红袖，歌管千家起翠楼。

云气自来萦塔影，岚光终古落溪流。讲台不复生公坐，顽石何时再点头。
小重山
赵佶（宋代）

罗绮生香娇上春。金莲开陆海，艳都城。宝舆回望翠峰青。东风艳，吹下半天星。

万井贺升平。行歌花满路，月随人。龙楼一点玉灯明。萧韶远，高宴在蓬瀛。
与天宁寺僧宗可
魏周琬（清代）

客候秋鸿至，信如江上潮。笑为蜗角道，来过虎溪桥。

凉月洗孤院，妙香闻旅宵。因君借神骏，一看起超辽。
直玉堂作
洪咨夔（宋代）

禁门深锁寂无哗，浓墨淋漓两相麻。
唱彻五更天未晓，一墀月浸紫薇花。
出西郊
袁凯（明代）

谷阳门西路，瀄汩澍清川。
舟舻相萦带，蒲荷亦芊绵。
依依望江渚，漠漠盻湖田。
湖田今有秋，老稚饭红莲。
此实父母邦，乱离乃弃捐。
垂老幸得归，不识陌与阡。
卜筑愿兹始，逍遥终百年。
喜陈行之病起
晁公溯（宋代）

闭门莓苔青，欹枕风雨秋。
白日稍觉短，急景逝不留。
鸣蝉尖旧响，高槐老新柔。
吊古哀九辩，感今怀百忧。
是时甫七月，大火方西流。
阴麓悬暮色，停云挂空愁。
凉风飒然至，有声在林丘。
萧萧吹游子，意已思良裘。
隐几默不乐，读书将安求。
岂无三益友，共此百尺楼。
陈郎漳滨卧。久阙过我游。
朝来见颜色，厥疾云已瘳。
自兹可来往，笑谈更献酬。
不忧饭成糜，相约剑买牛。
谁能与比世，颠倒同薰莸。
六月十三日寿陈子徽太博十首以无官一身轻有子万事足为韵 其四
戴表元（宋代）

流萤出草莽，空飞乱星辰。蜻蜓水虫质，一变能轻身。

物情羡速化，过眼异新陈。嗟嗟白屋士，吾方保吾真。
送杜方伯入觐
霍与瑕（明代）

显显方伯，屏此明都。惠绥三年，嘉有丕谟。天子曰归，来奏硕肤。

山川阻远，载驰载驱。驾言送之，珠江之郛。
寿叶台山太师二首 其一 赋得驾海仙坛
伍瑞隆（明代）

碧云千顷浪光紫，古坛夜傍老蛟语。仙人手把赤珊瑚，徙倚空濛阅千古。

怀中一匕大飞丸，日月在掌天在肩。戏海更闻有神物，登坛早晚飞天门。
题建宁南乡桥
袁枢（宋代）

玉龙倒影卧寒潭，人在云霄天地宽。
借问是谁题此柱，茂陵词客到长安。
偈颂七首 其七
释亮（宋代）

说参禅，弥天过，缘是见成行货。可怜背觉合尘，饭箩边忍饥饿。
柳梢青（送别陈廉州于一片潇湘）
郭应祥（宋代）

合浦名邦。风流太守，紫绶金章。暂驻旌麾，来临祖席，一片潇湘。

暂须缓举离觞。细看取、眉间点黄。未到还珠，已闻赐玺，归近清光。
粉蝶儿
曹冠（宋代）

绕舍清阴，还是暮春天气。遍苍苔、乱红堆砌。问留春不住，春怎知人意。最关情，云杪杜鹃声碎。

休怨春归，四时有花堪醉。渐红莲、艳妆依水。次芙蓉岩桂，与菊英梅蕊。称开尊，日日＿香偎翠。
离夜听琴诗
何逊（南北朝）

别离既有绪。
琴瑟反在悲。
美人多怨态。
亦复惨长眉。
次韵少蕴移竹于贾文元园二首
苏过（宋代）

猗欤丞相园，中有岁寒根。千夫屹冠剑，坐阅云来孙。

当年拥节旄，雅志在淇园。琅玕映城郭，琴筑鸣潺湲。

春笋半出林，横鞭争触藩。坐陵霜雪气，高压桃李繁。

年来王子猷，来乘刺史轩。请分一亩阴，自访三家村。

赋诗属公考，益遣交情敦。一雨饱生意，莫嫌池水浑。
溪南遇雨
钱时（宋代）

溪风飒飒雨霏霏，秋满苹汀独步归。
丹噀园林棠叶老，锦缠篱落豆花肥。
眼前风景依然在，个裹光阴得者稀。
忆著岁寒云壑上，山禽对雨傍人飞。
履道西门二首
白居易（唐代）

履道西门有弊居，池塘竹树绕吾庐。豪华肥壮虽无分，

饱暖安闲即有馀。行灶朝香炊早饭，小园春暖掇新蔬。

夷齐黄绮夸芝蕨，比我盘飧恐不如。

履道西门独掩扉，官休病退客来稀。亦知轩冕荣堪恋，

其奈田园老合归。跛鳖难随骐骥足，伤禽莫趁凤凰飞。

世间认得身人少，今我虽愚亦庶几。
中秋故乡南邻杨氏招饮
刘诜（元代）

老来归故里，百事非故情。惟有山间月，犹作儿时明。

是时秋且半，夕气忽已清。南邻招客饮，步听危涧声。

月色酒中乱，树影盘中横。乡曲佳节意，风露白发茎。

我怀岂在酒，酒觞且徐倾。
次韵林仲和筠庄
李弥逊（宋代）

莫解忘忧不数萱，长镵斸雨护云根。
采薇劲节於今在，知是夷齐几世孙。
桂
吴泳（宋代）

团团玉叶振天芳，清澈琼楼午夜光。
元是小山分钟去，移来西蜀作甘棠。
孤鸾 题钱舜举仙女梅下吹笛图
张翥（元代）

江皋空阔。更半霎轻风，些儿微雪。倚树仙姬，翠袖暮寒应怯。闲拈玉龙自品，爱冰姿、与花争洁。一阕霓裳乍了，又落梅初叠。怕曲终人去彩云绝。便梦断瑶台春思愁结。□□□□、□□□□□□。那堪绿毛幺凤，向苔枝、数声啼咽。留得余香满袂，已西山斜月。
太湖石
王贞白（唐代）

谁怜孤峭质，移在太湖心。出得风波外，任他池馆深。

不同花逞艳，多愧竹垂阴。一片至坚操，那忧岁月侵。
春晓三首 其二
杨万里（宋代）

风光明淑奈渠何，非暖非寒直是和。春到千花俱有分，海棠独自得春多。
训蒙绝句 吾无隐乎尔
朱熹（宋代）

圣道虽云妙莫窥，初非恍惚与希夷。分明说在吾行处，后学无于行外思。
赠胡禅归
贾岛（唐代）

自是根机钝，非关夏腊深。秋来江上寺，夜坐岭南心。

井凿山含月，风吹磬出林。祖师携只履，去路杳难寻。
鬓云松 秋思
薛琼（唐代）

月微明，云罅漏。倦依屏山，斜衬罗衫袖。闲闷难消翻恨酒。

瑟瑟西风，刮得霜林透。

摘黄花，随意嗅。一种幽香，也为经霜瘦。花似愁人憔悴久。

故故迟开，错过重阳候。
华山
张乔（唐代）

青苍河一隅，气状杳难图。
卓杰三峰出，高奇四岳无。
力疑擎上界，势独压中区。
众水东西走，群山远近趋。
天回诸宿照，地耸百灵扶。
石壁烟霞丽，龙潭雨雹粗。
澄凝临甸服，险固束神都。
浅觉川原异，深应日月殊。
鹤归青霭合，仙去白云孤。
瀑漏斜飞冻，松长倒挂枯。
每来寻洞穴，不拟返江湖。
傥有芝田种，岩间老一夫。
桐君山邑人呼为小金山桐君所庐也
毛滂（宋代）

塔设新严迹半空，山前山后但孙桐。
楼台影压浮天浪，钟鼓声随过岸风。
定有龙宫在深碧，初疑海市变青红。
众医不识人间病，遗籙谁知药石功。
万寿圣节肃事大高玄殿恩赉白金文币恭赋
黎民表（明代）

燎火香烟上紫微，郁罗天外敞琼扉。虹文夜抱芝坛下，海水心从玉几归。

宿雨乍消清禁篽，矞云初散拂朝衣。甘泉侍从何多幸，三拜黄封出琐闱。
馄钝
释慧开（宋代）

宽著肚皮急叉手，镬汤里面翻筋斗。
浑身糜烂转声香，那个禅和不开口。
安公子
杜安世（宋代）

又是春将半。杏花零落闲庭院。天气有时阴淡淡，绿杨轻软。连天阁、绣帘半卷。招新燕。残黛敛、独倚阑干遍。暗思前事，月下风流，狂踪无限。

惜恐莺花晚。更堪容易相抛远。离恨结成心上病，几时消散。空际有、断云片片。遥峰暖。闻杜字、终日衰啼怨。暮烟芳草，写望迢迢，甚时重见。
玉真书院经德堂
辛弃疾（宋代）

平生经德几人知，莫忘当年两字师。
绝代本无空谷叹，逢人且觅镇山诗。
千章古木阴浓处，万卷藏书读尽时。
却把一杯堂上笑，世间多少噉名儿。
程帅新作止戈堂索诗谨赋三首
苏籀（宋代）

建州氓隶敢滔天，乱领妖腰伏乃愆。
献馘牙门森戟纛，解严后庑戢戈鋋。
劳归宣润奇材客，勅赐番禺馈米船。
劝课蚕桑陈俎豆，顽愚悛悟悔从前。
避地咏史一首
苏籀（宋代）

量力难贪督亢图，冯亭致地祸来欤。
摸金公子驱长戟，割地先生醉堕车。
乘传有人延剧孟，运筹何术困由余。
鬼方政赖高宗克，雅信周公无逸书。
蓦山溪（建康郡圃赏芍药）
侯置（宋代）

玉麟春晚，绿篇甘棠荫。可是惜花深，旋移得、翻阶红影。朱帘卷花，如在古扬州，宝璎珞，玉盘盂，娇艳交相映。

蓬莱殿里，几样春风鬓。生怕逐朝云，更罗幕、重重遮定。多情绛蜡，常见醉时容，萦舞袖，蔌歌尘，莫负良宵永。
城西即事
王琮（宋代）

清晓离家去路遥，绝怜寒景太萧条。
松深渐觉风声紧，云坳还萧雪意销。
沙嘴客担鱼种卖，山头人拾树枝烧。
梅华多处谁家酒，斜舞青帘隔小桥。
斋中夜坐 其二
缪公恩（清代）

明月自来自去，好风可东可西。纸帐乍回残梦，时有幽禽夜啼。
送八弟赴官汝南
苏过（宋代）

丈夫志四方，弹冠苦不早。终童来请缨，贾谊试三表。

二子俱弱冠，功名满怀抱。要非江湖士，未易语枯槁。

君年逾三十，闭门事幽讨。父兄逼从仕，揽辔方稍稍。

久安田舍乐，宁坐元龙笑。白发始为郎，定似冯唐老。

效官曲糵间，区区营一饱。虽知浆馈薄，要使人无保。

淮蔡山川类，民淳足鱼稻。作诗慰所思，梦绕池塘草。
庚申元日口号六首 其六
陆游（宋代）

仁和馆外列鹓行，忆送龙舟幸建康。舍北老人同甲子，相逢挥泪说高皇。
与姚氏三妹谈吴门名胜口号纪游 其五
周桂清（清代）

朝天万笏山容古，一线攀登饮钵盂。似燕身材舆妇喜，每因肥瘠哭啼殊。
劳劳山
皎然（唐代）

山事繇来别，只应中老身。寒园扫绽栗，秋浪拾乾薪。

领鹤闲书竹，誇云笑向人。俗家相去远，野水作东邻。
出留守府之东游李相园赵令竹林观楚家桂树余去岁数从元献公为此行作三绝句以道悲怆之意 其二
韩维（宋代）

李家池上朱樱熟，赵令林中锦箨春。更欲题诗论旧赏，自惭非是绝弦人。
丽江古城雪景
牛焘（清代）

山城二月春正寒，香雾濛濛露未干。东风酿雨还酿雪，落皑满地玉栏杆。

银床金井埋鸳甃，万瓦晓失鱼鳞绉。梨花昨夜满东栏，柳絮今朝迷远岫。

村径无人半掩扉，园头拾枯炊烟微。帘幕无声银蒜吟，但闻泉溜入空帏。

游丝冻惹蔷薇架，折竹轻欹海棠榭。香篆氤氲睡鸭沉，空庭寂寞饥乌下。

瑶阶伫立望眼迷，云垂雾重天宇低。檐牙未雨千点溜，门外落花一尺泥。

暝色乍开延素煦，欲晴未晴几朝暮。半晌欹枕怯梦寒，坐拨炉火寻诗句。
江神子 梅
赵长卿（宋代）

年年长见傲寒林。压群英。有馀清。曾被芳心，红日恼诗情。

玉质暗香无限意，偏婉娩，尽轻盈。

今年潇洒照歧亭。更芳馨。也峥嵘。无奈多情，终是惜飘零。

谁与东君收拾取，怕风雨，挫瑶琼。
法性寺
张诩（明代）

碧眼少林专面壁，西来意旨本无传。翩翩只履西归去，留下桃花备问禅。
六月伏日同谢彦实倪氏池亭小酌
乌斯道（明代）

交深交浅情俱好，花落花开宴屡尝。佳会一时云乍合，虚亭六月水生凉。

琼芝成冻分金碗，莲实泛杯擘翠房。公悫此时曾纵饮，锦笺宁有墨蜚香。
后月馀因用前韵
杨庭杰（宋代）

谷隐楩楠涧有泉，烟村幽旷远□□。□□□□□难尽，鸡犬时来亦恐仙。

危壁谩□□□□，□□□是五丁镌。回归未出深岩半，□□□□□□□。
赠杨抱一炼师短歌
刘崧（元代）

道人昔在白鹤山，羽服朝真居上班。道人今居蛟湖口，雨褐云上事林亩。

东南连年飞战尘，羌独远引栖其神。天地清宁本于一，得此以抱宁非真。

吁嗟世之人，跨马而逐鹿。衮衮驰风波，僛僛触岩谷。

岂知静者为有馀，不矜不竞游玄虚。攀花行吟石上雪，扫叶坐看林间书。

白家桥东水如练，几度相寻不相见。珠林月出听箫声，松尾天灯落瑶殿。

我有远意千万重，会骑竹枝双青龙。明年洞口桃花发，与子踏云潭上峰。
戏岁
许月卿（宋代）

献岁欢声沸，清晨寒气侵。
四时春是首，三日雨为霖。
绿展垂杨眼，青呈芳草心。
日晴仍夜雨，击壤费讴吟。
端午帖子词
苏轼（宋代）

微凉生殿阁，习习满皇都。
试问吾民愠，南风为解无。
重到都门俲辘轳体
柴望（宋代）

两年不作京华梦，重到湖山事已非。
柳外晚风寒食节，花间天已雨晴时。
阑干独凭莺飞去，帘幕低垂燕未归。
欲托焦桐理心事，满庭芳草又斜晖。
曾逢原挽词
沈与求（宋代）

落落江湖一伟人，当年玉立映簪绅。四朝耆旧推先达，三国英雄出后尘。

金板袐谋空淟汨，土门奇祸足悲辛。悬知精爽犹堪畏，嚼齿传闻不满龈。
满庭芳（胡汝明罢帅归，坐间次韵作）
葛立方（宋代）

江国麾幢，边城鼓角，溢川几报严更。笑谈油幕，英杰为时生。腹贮六韬三略，新诗就、矛槊频横。功名事，他年未晚，一C56F落欃枪。

归来，何早计，白萍洲畔，危获深耕。又何如，竹帛彝鼎垂名。犀节徵还伊迩，春风外、文鹢催行。岩廊上，谈兵齿颊，谠论佐休明。
福昌官舍后绝句十首 其四
张耒（宋代）

漫与东风作主人，栽培花草伴閒身。不辞伐竹成高架，收拾蔷薇一片春。
闵雨
陆游（宋代）

岁秋固多雨，每恨不及时。
黄麈蔽赤日，苗槁已不迟。
踏车声如雷，力尽真何为！天岂不念民，云族风散之。
穷民守稼泣，便恐化棘茨；妻子不望活，所惧尊老饥。
我愿上天仁，顾哀民语悲；鞭龙起风霆，尚继丰年诗。
题淡岩
徐照（宋代）

一石高千尺，惟留一面空。
寸窥横嶂绿，圆透夕阳红。
僧定遗人世，猿藏畏雪风。
却怜黄太史，不至雁山中。
无事
宋伯仁（宋代）

日日溪头看好山，尘嚣无一可相关。
梅花未必能如我，花谢花开未得閒。
听素法师讲法华经
皎然（唐代）

法子出西秦，名齐漆道人。才敷药草义，便见雪山春。

护讲龙来远，闻经鹤下频。应机如一雨，谁不涤心尘。
次韵答胡季履
项安世（宋代）

吾易不师房与雄，吾筴不占方与功。曰生一字有馀矣，万有二千无隐尔。

家人养火青枫前，过鼎一散成灰烟。泉亭长在麓之始，一止于山斯蹇矣。

君不见坎离汲汲长相亲，天渊混混无停云。陈根已腐先复神，硕果未落心先人。

心源翼翼城与瓶，目光步步蘧而醒。得路至死行勿还，一篑自到天门山。

不愁缉缉仍翻翻，偏我诈诈与奸奸。只愁衰惰忘跻攀，生意自断它人难。

公家此事最了了，万仞峰头看飞鸟。忽然怜我鸒鸠鴳雀之凡毛，傅以鹏翼何其高。
送黄子弘归吴门
刘宰（宋代）

玉楼工就故人仙，宿草离离起暮烟。
曾说项斯谁复记，尚怀中散子真贤。
鼎来穷巷方今日，胜读残编已十年。
西望犹能话离索，秋风来共钓鱼船。
题淮阴侯庙十首
邵雍（宋代）

一时韩信为良犬，千古萧何作霸臣。
彼此并干名教罪，罪犹不逮谓斯人。
挽赵集贤□□
陈著（宋代）

雍容存器局，沈细入经纶。心好难为弟，身危活得民。

馀生盟蕙帐，急召应蒲轮。松下旧游处，为谁芳草新。
次王兄韵二首
刘宰（宋代）

锦绣胸中富，珠玑笔下生。
如何鹿门去，不向玉堂盛。
豫章宋都官声父楼上
章粲（宋代）

结架郁岹峣，登眺齐近远。
江湖万顷秋，风烟四山晚。
心赏地曾妍，目行天不尽。
振衣聊消摇，閒看云舒卷。
过介庵旧宅
赵蕃（宋代）

悠悠西州路，惨惨日暮云。
天不慦此老，世孰张吾军。
成都扬雄宅，青山太白坟。
可怜车马迹，不如鸥鹭群。
方公说通直见示与小子京和答棋诗四篇因次本
苏颂（宋代）

久纵间僻向沧池，忽见嘉宾喜可知。
触热正烦思美廕，卧疴方苦遘良师。
欲留尽兴时须饮，要取忘忧祗有棋。
二者已欣陪造适，解颐仍得鼎来诗。
九日登半塘寺阁
皇甫汸（明代）

旧识诸天界，今为九日游。寒塘但苍霭，何处访缁流。

钟带西林寺，帆通近郭舟。凭高揽风物，摇落不胜秋。
和孙司门寄宽堂诗二首
杜范（宋代）

靖节非沉湎，行藏岂漫游。
几多经济具，可付醉吟休。
志在存周鼎，悲能学楚囚。
流风千载想，我欲赋登楼。
春夜
周星诒（清代）

不睡百忧集，春深此草堂。山风时启户，江月直窥床。

转烛穷花熊，缄茶养露香。幸多间事业，消得夜茫茫。
舟过青半，望横山塔二首
杨万里（宋代）

莫问兰溪双只牌，青半已见玉崔嵬。
去年辞了横山塔，不谓今年却再来。
送方岩夫四首
方回（元代）

紫阳山下一灯寒，曾守桐庐七里滩。
空手去官□一物，诗名聊得继方干。
宋。放宫人
孙元晏（唐代）

纳谏廷臣免犯颜，自然恩可霸江山。

姚兴侍女方承宠，放出宫闱若等闲。
野饮
张守（宋代）

斜日明官柳，飞红缀客衣。隔林莺对语，掠水燕争飞。

野饮聊排闷，羁怀得解围。言归归未可，今昨两俱非。
赠僧雪翁
姚勉（宋代）

雪翁来觅雪坡诗，冰雪相看太绝奇。
一片红炉参彻了，梅花香透玉横枝。
寄齐州同官
曾巩（宋代）

西湖一曲舞霓裳，劝客花前白玉觞。谁对七桥今夜月？有情千里不相忘。
酬马八效古见赠
高适（唐代）

深崖无绿竹，秀色徒氛氲。时代种桃李，无人顾此君。

奈何冰雪操，尚与蒿莱群。愿托灵仙子，一声吹入云。
读试卷有感
张扩（宋代）

巧语互一律，纷然如铦锋。挥笔馀万言，积案成千重。

谁令缪悠子，持衡居其中。两目病且昏，不辨牛马踪。

而使视试文，岂能分雌雄。往时心力彊，眼明耳犹聪。

本欲藉科举，脱此文字攻。一朝反自缚，身随蠹书虫。

负郭有田园，犹存荒菊丛。频年粳稻熟，酒贱尊不空。

胡不驾柴车，远揖陶令风。作诗请伯氏，林下相追从。
何生用韵见寄复答之兼示小何 其一
李彭（宋代）

绕屋阴扶疏，空阶藓文皱。怀人殊未来，安得倾盖旧。

好鸟政相呼，吟蛩俄应候。夜梦嵇阮辈，醉乡须少留。

莫踏肥马尘，我自贫马瘦。
涵碧亭 其三
许复道（宋代）

沿途听潺湲，蒙茸冒沙石。谁知此山下，千里在咫尺。

潭潭光明此，皎皎心印宅。石细泉自香，水净林逾碧。

太清无潜鳞，至弱而能力。玉龙出苍峡，威勇壮莫敌。

风雨填空来，万夫助推激。座中起波涛，足下殷霹雳。

我来纵雄观，神意了莫逆。心镜净表里，坐久万籁息。

悠然到平淡，涣若春冰释。栖迟罗书记，想像刘宾客。

胜缘在山閒，每至忽有得。何以谢山灵，作诗慰岑寂。
射殿引诸班出官人拽垛子二首
魏了翁（宋代）

控矢张弓十作朋，射余回首列前荣。
须臾当殿听宣授，首下尻高万岁声。
留赠方药雨 其二
夏曾佑（清代）

天问无灵白日徂，素筝浊酒欲何如。起看天地斜阳里，浪策兴何作计疏。

古今几回蕉鹿梦，江湖相勖计然书。河流一道窗三面，赢得他年入梦无。
津门感事 其二
张秉铨（清代）

忆昔春明作吏来，风波如此信堪哀。有人竟误东坡死，何地能容北海才。

怅望飞鸿遵浅渚，虚传市骏上高台。凄凉怕听军书报，且尽茱萸酒一杯。
月下看白莲
杨公远（宋代）

十里荷花带月看，花和月色一般般。
只应舞徹霓裳曲，宫女三千下广寒。
次余静庵晚望欲雪
杨公远（宋代）

凝眸天欲莫，乌鹊认巢归。
万竅号风急，千林脱叶稀。
云顽垂地暝，屋冷带烟霏。
默想滕郎意，商量剪水飞。
题何监丞画山水歌
戴良（元代）

至正以来画山水，秘监何侯擅其美。
帝御宣文数召见，抽毫几动天颜喜。
有时诏许阅内储，名笔班班世所无。
王吴李范已心识，余者山堆皆手摹。
海内画工亦无数，才似何侯岂多遇。
权门贵戚虚左迎，往往高堂起烟雾。
人间一笔不可得，门外车徒谩如织。
叶君使还亲集送，乘兴始肯留真迹。
于时在座总儒冠，王郑歌辞晚更妍。
岂无片语道离恨，见侯之画笔尽捐。
此画携归在乡县，万壑千岩眼中见。
却忆都门送别时，回头瞥睹西山面。
莫言短幅仅盈咫，远势固当论万里。
既似山河月里明，复同衡霍牖中起。
叶君眼力老愈光，爱之不减云锦章。
年来行橐尽抛弃，惟将此纸十袭藏。
何侯迁官定何处，有客披图正倾慕。
北骑南辕倘相值，烦君为我致毫素，请侯一写沧洲趣。
嵩山二十四咏 其六 万岁峰
楼异（宋代）

仙仗西来感百神，泥金检玉尚如新。山灵知是真天子，万岁声中第一人。
留题齐州舜泉
欧阳修（宋代）

岸有时而为谷，海有时而为田，
虞舜已殁三千年。耕田浚井虽鄙事，
至今遗迹存依然。历山之下有寒泉，
向此号泣于旻天。无情草木亦改色，
山川惨淡生云烟。一朝垂衣正南面，
◇夔稷契来联翩。功高德大被万世，
今人过此犹留连。齐州太守政之暇，
凿渠开沼疏清涟。游车击毂惟恐後，
众卉乱发如争先。岂徒邦人知乐此，
行客亦为留征轩。
剑器近 和六禾夏日龙湾寓斋雅集，用原韵
杨玉衔（清代）

乍苔润。便客展、双双痕印。榜门树阴添晕。蛎墙粉。

算游俊。总胜却、青郊结轸。河流外，环篱槿。际天尽。

随分。一生分仕隐。江村舒啸句短长，野味饶蔬笋。

雄谈不惜语惊人，任临觞当歌，老饕狂鼓馋吻。菊花蓬鬓。

杜甫高吟，共感年华别韵。不辞白雪招秋蚓。
偈颂一百二十三首
释普度（宋代）

秧入土，麦上场。
丰年已兆，比屋盈仓。
饥来吃饭，热来乘凉。
东倒西擂，随缘遇方。
更无余事可商量，夜来却被子规啼断肠。
因甚如此，阎罗老子要饭钱。
奉寄深之学士子开侍郎
彭汝砺（宋代）

万国承平道更尊，君王取士夙临轩。雕虫立废贾马赋，发策跂闻晁董言。

兰艾同荣春霭霭，鱼龙欲化海浑浑。风流想见东华路，夹道传呼看状元。
识山堂会饮
方回（元代）

醉筇斜倚杏花风，邂逅高堂六客同。
寓世常如超世外，识山何待到山中。
去鸿新燕催春色，残雪晴霞媚晚空。
一笔写成真面目，试凭华表问仙翁。
出西樵留别李太史
李云龙（明代）

霜天仙梵夜沉沉，一笑相辞古洞阴。收拾烟霞归竹簏，招邀明洞出花林。

松间野鹤窥行迹，竹里清溪伴醉吟。君自还山我自去，白云出入本无心。
陌上柳
张时彻（明代）

陌上柳，陌上柳，春风披拂长短条，不知攀条谁人手。
为问去年条柳人，今年柳发归来否？雉朝飞，车辚辚，柳
花飞飞愁杀人。
吴驾部公择斋中听李生歌得声花二韵 其二
欧大任（明代）

江风袅袅江月斜，一曲犹闻玉树花。莫问南朝歌舞日，尊前谁似李明霞。
《庚申和李峙青感世八首》 其三
陈虔安（清代）

老贼阿瞒仗鬼雄，汉皋返旆计谋工。收回劲旅窥神器，巧逼雏王退后宫。

南国经纶花委地，北廷冠盖日当空。痴心欲践天皇祚，供受群臣拜下风。
题苏养直画 其二
周紫芝（宋代）

名满人间未足多，胸中万顷著烟波。松江风月无人见，谁与玄真画钓蓑。
出石门滩舟行书所见七首 其五
刘崧（元代）

马颊庙前江水长，马头石下绿潭光。出山估客来求卜，抛纸放船浇酒香。
临终诗
苻朗（魏晋）

四大起保因，聚散无穷已。既适一生中，又入一死理。

冥心乘和畅，未觉有终始。如何箕山夫，奄焉处东市。

旷此百年期，远同嵇叔子。命也归自天，委化任冥纪。
【越调】天净沙_行边宿国幽
张可久（元代）

行边宿国
幽禽疫耸双肩，晚花香褪妆钿，月淡烟寒水浅。远河如练。梦归的塞山前。
怀古疏翁命赋
翠芳园老树寒鸦，朱雀桥野草闲花，乌江岸将军战马。百年之下，画图留落谁家？
送高邑佐伴贡入京用来韵十首
成鹫（清代）

代耕未易得逢年，宦况诗情总冷然。閒却簿书问重译，风光何处不周还。
至日
刘著（宋代）

乱离南国忽经年，一线愁添未死前。
心折灵台候云物，眼看东海变桑田。
燕巢幕上终非计，雉畜樊中政可怜。
安得绝云行九万，却骑鲸背上青天。
禅月台 其四
韩淲（宋代）

蛩动一台秋气深，酒浮灯影唤微吟。不禁骚雅多悲兴，且与枯禅话息心。
四用喜雨韵三首
吴潜（宋代）

背人岁月苦难禁，乌兔相追互起沈。
点检平生如梦事，保全晚起是真心。
园腰减削那胜带，种发萧疎不上簪。
久悟盈虚消息理，香山莲社拟追寻。
读庄子 其一
邹浩（宋代）

形影相随向此居，柴门终日掩清虚。谁知盘礴高堂上，自与南华游物初。
老屋
舒岳祥（宋代）

雨涴壁泥行蜥蜴，风吟窗纸落蠨蛸。
空斋惟有书千卷，夜夜青灯共寂寥。
沅江上晚晴用頔子韵
王庭圭（宋代）

急雨捎溪面，兰桡转渡头。寒鸦栖古木，晚日射危楼。

山带黔巫远，水还荆汉流。晴天思无限，细细数沙鸥。
次题晓上人闲静轩韵
楼钥（宋代）

我居城郭子居山，两地相望数里间。
我已得闲犹未静，子虽处静少曾闲。
莫将花与梦相似，之用心如石样顽。
要识个中真信息，孤云僧事两相关。
闺情
戴铣（明代）

春眠初起亸残妆，倦倚雕栏谩自伤。那得落花随水去，为侬传恨与刘郎。
霜天晚兴
陆游（宋代）

薄霜门巷不胜清，小立湖边夕照明。
红颗带芒收晚稻，绿苞和叶摘新橙。
闲评琴价留僧话，静听松声领鹤行。
壮志消磨浑欲尽，西风莫动玉关情。
西江月
夏元鼎（宋代）

道，金鱼要换金丹，龟龄鹤算不知年，子其勉之，当遇赤城人矣。后于祝融峰遇圣师，指迷金丹大道，果应存无守有，顷刻而成之妙。乃知十余年间钻冰取火，盲修瞎炼，今一得永得，实在目前。因足前梦，为《西江月》调，以纪其实，并简同行。林质父。质父见和，意谓有道无丹，当求画前大易，遂与酬唱十首于后。

四十修真学道，金鱼要换金丹。龟龄鹤算不知年。行满身冲霄汉。

此事希夷玄奥，功参造化难言。眼前有药耀山川。好把元阳修炼。
闺情复次前韵 其九
江源（明代）

束发年时不解愁，学人拜月上帘钩。如今始识相思苦，几度伤心看斗牛。
王持中读余近诗跋以五绝因次其韵
吴则礼（宋代）

摩挲饱腹看飞鸿，脱屐海门篷底风。
君方著足登饭颗，嗟吾老矣无由同。
次韵完夫再赠之什某已卜居毗陵与完夫有庐里
苏轼（宋代）

柳絮飞时笋箨斑，风流二老对开关。
雪芽我为求阳羡，乳水君应饷惠山。
竹簟水风眠昼永，玉堂制草落人间。
应容缓急烦闾里，桑柘聊同十亩闲。
春阴呈兄长 其二
彭汝砺（宋代）

春容猛狼藉，暑意已侵寻。寂寞悲时事，凄凉上客心。

莺飞啼野色，蝶戏落花阴。喜有城隅望，乘风听苦吟。
题诗卷後
贺铸（宋代）

诗岂穷人穷者工，斯言闻诸六一翁。
端慙少作老更拙，不废汝诗吾固穷。
送万池秀才
宋祁（宋代）

有客柅征轮，羁怀慰蓼辛。
来乘访戴雪，归趁浴沂春。
酒所留飞盖，谈馀换爨薪。
异时更月品，知冠汝南人。
句
朱翌（宋代）

无人马为二，对饮月成三。
汧阳间（一作汧阳县阁）
韦庄（唐代）

汧水悠悠去似絣，远山如画翠眉横。僧寻野渡归吴岳，

雁带斜阳入渭城。边静不收蕃帐马，地贫惟卖陇山鹦。

牧童何处吹羌笛，一曲梅花出塞声。
端午偕补金小岩半樗山子光云守之观竞渡遂至海幢寺还过洋商肆楼登海珠寺炮台 其三
李兆洛（清代）

别开邸第馆诸夷，一十三家各斗靡。窗槛玲珑巢翡翠，轩屏眩斗吠琉璃。

铺排景物观殊壮，变易华风事岂宜。好语吾民守耕凿，祇今圣主贱珍奇。
卜算子 其三
沈瀛（宋代）

只管要参禅，又被禅萦绕。好笑西来老秃奴，赚了人多少。

你待更瞒咱，咱也今知晓。只这喃喃说底人，又被傍人笑。
祝英台近·玉东西
王澡（宋代）

玉东西，歌宛转。未做苦离调。著上征衫，字字是愁抱。月寒鬓影上萧，舵楼开缆，记柳暗、乳鸦啼晓。短亭草。还是绿与春归，罗屏梦空好。燕语难凭，憔悴未渠了。可能妒柳羞花，起来浑懒，便瘦也、教春知道。
陈情上郑主司
顾非熊（唐代）

登第久无缘，归情思渺然。艺惭公道日，身贱太平年。

未识笙歌乐，虚逢岁月迁。羁怀吟独苦，愁眼愧花妍。

求达非荣己，修辞欲继先。秦城春十二，吴苑路三千。

茅屋山岚入，柴门海浪连。遥心犹送雁，归梦不离船。

时节思家夜，风霜作客天。庭闱乖旦暮，兄弟阻团圆。

朝乏新知己，村荒旧业田。受恩期望外，效死誓生前。

愿察为裘意，彷徉和角篇。恳情今吐尽，万一冀哀怜。
沁园春 其二
张矩（宋代）

小蛮才把鸳衾折。妆就梳横月。探梅不似旧年心。却爱窗前纸帐、十分清。

朔风吹起寒云动。午寝都无梦。黄昏更被竹枝声。唤起醒醒相对、一灯青。
终南山馆
汪元量（宋代）

夜凉金气转凄其，正是羁孤不寐时。
千古伤心南渡曲，一襟清泪北征诗。
霜凝鞞鼓星横剑，风卷旌旗月满卮。
旅雁已离榆塞去，帛书摇曳过江迟。
次韵题南岳图
释妙声（明代）

阳羡山中春鸟鸣，百花竞发千峰晴。白云生处是南岳，古木寒泉空复情。

洞庭相望波浩浩，欲往不识山阴道。为问南归玉局翁，买田筑室吾将老。
送史温虞部佐郡四明
宋祁（宋代）

外署清郎出佐州，嘲辞不畏上山头。
天中倦目迷云阙，江上归帆避石邮。
佳设自随宾早晏，还书宁畏渚沈浮。
疁田越铺农知劝，时伴春旗暗绿畴。
和鲍辇七夕四绝 其二
李昭玘（宋代）

奕奕流云度太虚，盛陈瓜果望天衢。尝闻刻楮三年久，一夕穿针乞得无。
同子言南归道中赋竹桃二物
王廷陈（明代）

旧潜湘浦岸，兼慕武陵源。独造非无兴，成蹊本不言。

七贤应共逸，三士竟何冤。物态依行色，羁栖想故园。
杭州杂诗和林石田
汪元量（宋代）

陵庙成焦土，宫墙没野蒿。
亡秦皆赵李，佐汉独萧曹。
国子乘黄贵，山人著白高。
飞埃犹黯黯，逝水正滔滔。
代外赠别毛大可
王端淑（清代）

西泠月落板桥霜，衰柳长堤祇自伤。几日穷愁兼别怨，一帆秋色带斜阳。

浮云影逐离亭路，归雁声凄碧草塘。学采芙蓉江上去，黯然回首恨茫茫。
二王后－明祖宗之意也
白居易（唐代）

二王后，彼何人，介公酅公为国宾，周武隋文之子孙。

古人有言天下者，非是一人之天下。周亡天下传于隋，

隋人失之唐得之。唐兴十叶岁二百，介公酅公世为客。

明堂太庙朝享时，引居宾位备威仪。备威仪，助郊祭，

高祖太宗之遗制。不独兴灭国，不独继绝世。

欲令嗣位守文君，亡国子孙取为戒。
和人独酌二绝 其二
陈渊（宋代）

休论身外千端事，且醉花前一榻风。举盏但能邀皓月，隔篱何必唤邻翁。
次出门韵
杨万里（宋代）

有酒何须富？无车却好行。
眼中长得句，身外岂关情。
远岭寒逾瘦，乾枫落更声。
好怀非自闷，且道向谁倾。
乙卯冬杨廷秀访平园即事 其一
周必大（宋代）

乘兴不回安道舟，销忧同倚仲宣楼。莫嫌四面酸风射，犹胜三场沈汗流。
后溪二首
华岳（宋代）

泉声恰似世情恶，山色不如归兴浓。
自恨十围无处著，何如瘦作束腰蜂。
寄伯言明发
释道潜（宋代）

御城东畔听鸣珂，公子当年为我过。论议凛然无两可，文章妙绝具三多。

情亲意合方倾倒，云散风流欲奈何。傥附南鸿寄消息，吾今踪迹閟岩阿。
游梅仙山和唐人韵 其一
萨都剌（元代）

城郭千峰合，仙凡一水分。颠崖悬鸟道，乱石聚羊群。

苔井分丹水，茶炉煮白云。肩舆万松岭，有客访梅君。
代妓送别
林章（明代）

春情又为别离牵，旧恨新愁总自怜。
莫问归期何日是，安排肠断绿窗前。
赋得春风扇微和
郭遵（唐代）

微风飘淑气，散漫及兹晨。习习何处至，熙熙与春亲。

暧空看早辨，映日度逾频。高拂非烟杂，低垂众卉新。

霁天轻有霭，绮陌尽无尘。还似登台意，元和欲煦人。
右与王宪 其二 稚川丹灶
庞嵩（明代）

洞隐朱明翠霭浮，火寒丹灶半虚丘。千年过客犹丸粒，可当青囊药裹否。
诏复滨海迁民故业三首 其二
释函是（明代）

官府唯闻复故基，荒凉田舍欲何为。馀生便是承恩日，后死弥深设虑时。

已分辞根同败叶，却因回律惜残枝。夜塘寂寂春虫切，雨过疏篱带湿炊。
赠韩侍郎
晁说之（宋代）

仆射陂头鹭宿秋，使君行色晓云浮。
几章乞得闲归去，平日将何事绊留。
久幸沃心舒谠议，暂堪俯首眨忠谋。
黄金带念多人有，乌角巾怜独自休。
谈笑弟兄从此乐，杯盘宾客莫言愁。
惭予本是山中士，可复魂劳陇上舟。
题萝村图
弘旿（清代）

汉军李处士，解组买山早。库使一官微，山人八旗少。

心折风雅宗，爵视王公藐。诛茅结轩庐，气直凌三岛。

儒缁相往来，金紫艰谒造。道人上陵归，车骑为纡道。

剪韭烹炰余，挥毫宁草草。人因图益传，事藉诗而表。

畿辅东州偏，岩壑田盘好。当年多隐流，幽栖各奇抱。

耕读嗜静便，终南非捷巧。虽乏经济储，颇挟诗书饱。

肯蹈晋代狂，全叨盛时保。披卷忆旧游，松关梦常绕。

欲吊豸峰青，萝薜烟霞老。惟看野寺僧，败叶石间扫。

平生鉴赏偏，藏弆逾获宝。小记代《说郛》，或助山林考。
寄天台道友
卢士衡（唐代）

相思遥指玉霄峰，怅望江山阻万重。会隔晓窗闻法鼓，

几同寒榻听疏钟。别来知子长餐柏，吟处将谁对倚松。

且住人间行圣教，莫思天路便登龙。
北山道中示公为
晁补之（宋代）

吾方卖剑日，汝正抱孙归。
昭代无官守，平生近钓矶。
青山上野无，白水到林扉。
晒枣日犹烈，鸣枝风已威。
荒陂民事少，迂径客行稀。
伤雨蝉知默，违霜雁见几。
卜居南县早，收课北庄微。
行李牧儿识，生涯田叟讥。
烝尝了岁事，簦屩息尘机。
反舍从争席，行衢莫振衣。
潜逃多落莫，放浪少歔欷。
文字陪吾老，功名许汝非。
用几复韵题伯氏思堂
黄庭坚（宋代）

夫子勤于蘧伯玉，洗心观道得灵龟。开门择友尽三益，清坐不灵行四时。

风与蛛丝游碧落，日将槐影下隆墀。天空地迥何处觅，岁计有馀心自知。
咏冰
孔平仲（宋代）

厚薄因风结，方圆随器成。黄河白马渡，大泽老狐行。

暖曲流云液，隅甃晃水精。皎然心一寸，愿比玉壶清。
感恩多 送漱雪夫子
张粲（清代）

捧卮河畔立。草软斑骓急。问郎几日归。月圆时。

堤上轻绵吹屑，拂征衣。拂征衣。须信侬心，绊郎如柳丝。
追和厉太鸿秦淮怀古 其二
朱启运（清代）

小朝廷已足欷歔，更遣偷安只岁馀。党论争迎秦相鹿，饥军犹厌武昌鱼。

难凭锁钥千寻浪，若问兵戈一纸书。太息万梅花树下，衣冠遗瘗恨何如。
碧桃曲
洪咨夔（宋代）

草平不断瑶池路，楼碍东风花满树。
绿眉素颊澹裙裳，月华暖满三更露。
双成飞琼妒高研，引梢摇月分婵娟。
云璈一曲迸空碧，青鸾惊起花翩翩。
五时画扇颂
刘臻妻（魏晋）

炎后飞轨，引曜丹逵。蕤宾应律，融精协曦。五象列位，品物以垂。

兑降素兽，震升青螭。日月澄晖，仙章来仪。仰憩翠岩，俯映兰池。

灵柯幽蔼，神卉参差。如山之寿，如松之猗。永锡难老，与时推移。
赠卫尉宋卿二十二丈
王禹偁（宋代）

谪宦归来发更斑，徊翔犹在寺卿间。
几多僚吏三台上，太半生徒两制间。
旧赐锦袍多贳酒，新裁纱帽欲归山。
东垣小谏龙锺甚，空愧洪炉早铸颜。
洞中天 本名鹧鸪天 寄呈马运甫
马钰（金朝）

休赌休饮保人。减些烟焰少婪尘。能搜己过为长便，不见他非获好因。惊宠辱，乐清贫。修心养性惜精神。常凭如此成功行，明月清风作友真
立秋日
史肃（金朝）

畏景流庭过，凉飔即坐来。物随时共换，人觉老相催。

憩蝶依丛稳，嘶蝉抱树哀。玉簪香好在，墙角几枝开。
次韵鲁川读史柬王定甫农部丈作
董文涣（清代）

信有文诅楚，空闻书绝秦。受金还举袖，料敌失望尘。

危等沈舟羽，安忘厝火薪。伊川叹被发，谁是百年人。
登山亭
彭汝砺（宋代）

孤亭叠石入云间，尽见江南近北山。羁旅此身长扰扰，不如飞鸟会知还。
伏承子直都督侍郎临饯远郊仍邀严州郎中及诸名胜相与燕集分韵赋诗熹得时字辄成鄙句
朱熹（宋代）

芳岁倏云晏，故山风雪时。胡为在中路，复此行迟迟。

为有贤主人，爱客情依依。昨夕西门道，终宴不能辞。

今朝复何朝，祖帐遥相追。宾从俱俊贤，车马有光辉。

敞扉得华观，俯槛临清池。南州淑气多，荡节佳景随。

雪树虽改色，青山正含姿。开樽酌春醪，授简哦新诗。

但觉四坐欢，不知寸晷移。流云暗寒空，苍烟染人衣。

相看暮色至，我去公当归。别袖不忍分，扣扣陈苦词。

愿公崇令德，慰我渴与饥。
送李殷游京西
薛能（唐代）

立马送君地，黯然愁到身。万途皆有匠，六义独无人。

莫怪敢言此，已能甘世贫。时来贵亦在，事是掩何因。

投刺皆羁旅，游边更苦辛。岐山终蜀境，泾水复蛮尘。

埋没餐须强，炎蒸醉莫频。俗徒欺合得，吾道死终新。

展分先难许，论诗永共亲。归京稍作意，充斥犯西邻。
送南阳李太傅
王禹偁（宋代）

红旆飘飘夺晓霞，御筵相送出京华。
仲尼俎豆真儒者，郤縠诗书属将家。
腰下已悬如斗印，门前看见筑堤沙。
先朝学士期牵复，待草南阳入相麻。
又书画船五首
孙嵩（宋代）

书画生憎世上尘，不嫌蓑笠渺无津。
扁舟去住浑林间，了是江湖旧散人。
金陵怀古
王世贞（明代）

金陵古都会，天堑横称固。夭矫诸苍山，龙虎相盘踞。

所以定鼎诸，殊叶明哲度。仲谋志分割，群英为之辅。

晋元保东迁，亦以多才故。宋武挺雄杰，中原振天步。

晚途急鼎革，狼狈沮内顾。绍伯窃国权，畴当永其祚。

梁高感家难，稍近君子怒。事佛不止贪，讳杀反滋蠹。

兴国名却敌，其究乃自树。昪也惭君亲，苟得延旦暮。

千秋夸帝居，偏安非所慕。汉兵既东出，明师仍北渡。

世有真主生，宁为形势误。
送雷行人还朝
罗亨信（明代）

射策还登白玉堂，词锋淬砺倍辉光。几年奉使经遐峤，此日乘轺到朔方。

藩府礼成归上国，朋簪祖饯醉离觞。君行我亦趋朝去，凤阙同沾雨露香。
夏月自六安舟行还安丰
王之道（宋代）

滟滟溪流涨渌波，乍晴天气自清和。
露梢抽翠交新竹，风叶翻红颭嫩荷。
水外远山晨雾重，道傍佳树午阴多。
头旋更苦舟摇兀，说与篙师往得麽。
公馆
文同（宋代）

公馆昼沈沈，烟云晚作阴。琴轩冰沼净，书阁火炉深。

默坐自有得，闲行谁可寻。还应上高阁，看雪一千岑。
大行皇帝挽诗六首 其一
刘克庄（宋代）

仁厚传嘉祐，重华继绍兴。方恢周境土，忽治汉山陵。

俭匪珠襦殓，危犹玉几凭。遥知天上乐，难返白云乘。
十六观经颂·上品中生
释遵式（宋代）

不必受持方等经，解第一义明因果。
紫金台现命终时，自见身于台上坐。
绝命诗
邓得遇（宋代）

宋室忠臣，邓氏孝子。
不忍偷生，宁甘溺死。
鼓咸故居，乃吾潭府。
屈公子平，乃吾伴侣。
优哉悠哉，吾得其所。
咏史上·审配陈宫
陈普（宋代）

何物曾奴董太师，原陵青草正萋萋。
一时翔集多知处，独恨公台不择栖。
减字木兰花·幕天度地
元好问（金朝）

幕天度地。瑞腊香浓笙歌沸。白＊衣轻。鹤发童颜照座明。轻簪小珥。都是人间真富贵。好倩丹青。画与人间作寿星。
邦衡置酒出小鬟予以官柳名之闻邦衡近买婢名野梅故以为对
周必大（宋代）

浊水难攀清路尘，偶曾先后掌丝纶。归来久侍茵凭旧，至后初逢梅柳新。

湖水攲斜应有意，春光漏泄不无因。绛帷幸许天荒破，日日当为问道人。
胜胜慢
曹勋（宋代）

素商吹景，西真赋巧，桂子秋借蟾光。层层翠葆，深隐幽艳清香。占得秀岩分种，天教薇露染娇黄。珍庭晓，透肌破鼻，细细芬芳。

应是月中倒影，喜余叶婆娑，灏色迎凉。移根上苑，雅称曲槛回廊。趁取蕊珠密缀，与收花雾著宫裳。帘栊静，好围四坐，对赏瑶觞。
阮郎归
魏夫人（宋代）

夕阳楼外落花飞。晴空碧四垂。去帆回首已天涯。孤烟卷翠微。楼上客，鬓成丝。归来未有期。断魂不忍下危梯。桐阴月影移。
鲜于谏议挽词二首
范祖禹（宋代）

白首方登用，忠规溢皂囊。
仲山违衮职，汲黯卧淮阳。
墓剑知谁挂，人琴竟两亡。
犹思挺直操，松柏凛秋霜。
寒碧席上薪隐分韵得初字
胡仲弓（宋代）

心远尘难到，高堂便读书。
凤归巢已覆，鹤云栅常虚。
野水平荷叶，清风绕竹庐。
静边生万感，况复晚凉初。
再用前韵 其四
袁甫（宋代）

逝者如斯昼夜长，会心能使百忧忘。生前身后浑如此，丝竹之音孔子堂。
拜张忠定公祠二十韵
陆游（宋代）

张公世外人，与蜀偶有缘，天将靖蜀乱，生公在人间。
厥初大盗兴，乐祸迭相挻，天子辍玉食，贵臣拥戎旃。
生杀出喜怒，死者常差肩。
公曰此何哉，从之吾欺天。
河流触地轴，砥柱屹不迁。
胁从尽纵舍，飞章交帝前。
上意竟开悟，至仁胜凶残。
贵臣不极赏，追还黜其权。
安危关社稷，岂惟蜀民全。
後来有阿童，握兵事开边，晚策睦州功，上公珥金蝉，势张不可御，北乡挑幽燕。
神京遂丘墟，迄今天步艰。
时无忠定公，孰能折其奸？我来拜遗祠，乔木含苍烟。
死者不可作，愀然衰涕潸。
愤切感虏祸，慷慨思公贤。
春秋送迎神，谁为歌此篇！
和宗人见寄
魏野（宋代）

兀坐几忘形，柴门夜不扃。
稔怜丞相雨，瑞爱老人星。
妻识琴材料，童谙鹤性灵。
远山延颈望，疏竹枕肱听。
祖业存圭窦，年支有伏苓。
閒身寄精舍，狂迹在旗亭。
养药依丹诀，尝花验水经。
何时得相见，静话向松庭。
余平生不至庐山六月廿八日夜梦同孙季蕃游焉
刘克庄（宋代）

似与孙郎有宿期，共穿紫翠探幽奇。
水帘喷雪非常爽，火伞张空了不知。
蒙衲僧宁非惠远，结茅人莫是凝之。
惜今粉绘无名笔，尚可追摹入拙诗。
清明
黄彦平（宋代）

去国扊扅悲往事，还乡笳鼓愧前修。十年过计千章木，一寸离心万斛愁。
雨中花 当垆
徐釚（清代）

宝马香车碾絮。沽酒踏青何处。天竺山前，六桥堤内，萧九娘家去。

红槽滴沥真珠注。傍汲将人偷觑。看鸦鬓依然，风情不改，且向垆头住。
水涨
郭祥正（宋代）

山雨连朝注，溪流没草亭。蛟鼍方汹汹，鸿雁自冥冥。

只恐翻河汉，终当见日星。波澜平地作，嗟叹未曾经。
黔中岁暮漫兴
许虬（清代）

紫电飞驰尽锦袍，悲风猎猎下城壕。夜闻北里歌声合，晓望南云杀气高。

岂有功名如绛灌，独尊刀笔到萧曹。长安只在青天上，莫忆春明露井桃。
赵同叔开轩植竹以自娱乐诸公虽为赋诗而未尝
吴儆（宋代）

夜来新月已如霜，倚玉萦风别是香。
说与东君须早计，扁舟早晚下潇湘。
次韵朱通判严上舍
陈造（宋代）

子元才望未专城，玉面醪敷且细倾。
宠辱尽捐身外事，醺酣聊乐圣之清。
分甘亦复怜吾老，饮湿终惭不自营。
归去须君传此法，秫田百亩便平生。
旱后喜雨四首 其一
杨万里（宋代）

云头造次便能开，雨脚商量半欲来。旧日催诗元要雨，如今雨却索诗催。
赋赠黄鼎臣北上
戴锦（明代）

喜上天官甲子年，骊歌声彻五云天。状元峰上相期许，琼苑看花入御筵。
论诗五首·其三
赵翼（清代）

只眼须凭自主张，纷纷艺苑漫雌黄。
矮人看戏何曾见，都是随人说短长。
在浔阳非所寄内
李白（唐代）

闻难知恸哭，行啼入府中。多君同蔡琰，流泪请曹公。

知登吴章岭，昔与死无分。崎岖行石道，外折入青云。

相见若悲叹，哀声那可闻。
晚春二首二
晁补之（宋代）

春归风雨一朝尽，画静园林诸趣嘉。
蜻蜓出水群掠蚋，鹎鵊卫巢双趁鸦。
竹月亭
郑会（宋代）

小栏干上夕阳红，古树根头雪未融。
落尽梅花人易老，主张杨柳是春风。
送辩兄归松江
释绍昙（宋代）

听清猿罢啼烟霞，声色纯真未到家。
一曲吴歌归棹稳，松江雪点白蘋花。
听琴
释永颐（宋代）

蘼芜香散楚江头，湘竹丛边泪不收。
莫把朱丝写离恨，夜兴帘外鬼神愁。
窥开吟
邵雍（宋代）

物理窥开后，人情照破时。
一身都是我，瘦了又还肥。
戏题江冲陶池亭
汪炎昶（宋代）

寒荫竹梢云，清分稻畦水。无令鸥鹭知，惊散菰蒲雨。
送及之丞公
吕南公（宋代）

先朝贤御史，风彩九州钦。嗣子传家法，孤芳映士林。

忠良常在我，便佞不关心。得庆宜蒙福，时清岂陆沉。
题钓台对严氏楼三首
滕岑（宋代）

秘祖高怀傲帝王，远孙依旧晦文章。
不须苦要为官去，看水看山味最长。
田翁叹
于濆（唐代）

手植千树桑，文杏作中梁。
频年徭役重，尽属富家郎。
富家田业广，用此买金章。
昨日门前过，轩车满垂杨。
归来说向家，儿孙竟咨嗟。
不见千树桑，一浦芙蓉花。
题素女石
朱汝贤（宋代）

旧闻素女出天井，坐石晓梳青髻丝。
碧湫一笑入深窈，灵篆朱书来命迟。
冷钟晨梦听飘洒，受物不遣雷车随。
阴云未驳润泽广，民岂能忘心已知。
宋迪作八境绝妙人谓之无声句演上人戏余曰道人能作有声画乎因为之各赋一首 烟寺晚钟
释德洪（宋代）

十年车马黄尘路，岁晚客心纷万绪。猛省一声何处钟，寺在烟村最深处。

隔溪脩竹露人家，扁舟欲唤无人渡。紫藤瘦倚背西风，归僧自入烟萝去。
次韵陈祭酒直舍犀
方岳（宋代）

西雝夜直秋风底，断是龙涎不敢香。
月府肯分金粟粟，书床相对玉琅琅。
人间富贵梦不到，世外高寒味尽长。
亦笑柴桑千载士，同时祗识菊花黄。
赠鸡山陈七四秀才
宗泽（宋代）

渥洼生骏驹，丹山生凤雏，
家有宋馨子，庆自积善余。
粹然秀眉宇，莹彻真璠玙。
高声诵论语，健腕学大书。
头头欲第一，气已凌空虚。
想其雇复意，何止掌上珠。
更期速腾达，尔祖立以须。
牵牛花
施清臣（宋代）

一泓天水染朱衣，生怕红埃透日飞。
急整离离苍玉佩，晓云光里渡河归。
郊祀庆成诗
陈宗远（宋代）

宝历登三禩，觚坛类两仪。
居歆修大报，肇祀述前规。
景迓初阳吉，斋严一月期。
采章循节俭，縕豫屏纷离。
辂象停方贡，兵骖却道驰。
殊庭崇祝告，太室款灵娭。
黄道晴曦丽，青郊湛露滋。
龙常腾旎旖，蜺羽胜葳蕤。
列戟森宾卫，严更警禁帷。
苍圆尊上帝，黄粹见方只。
馥郁阳宫燎，芬芳帝籍粢。
非烟浮羽籥，叶气冒尊彝。
济济锵圆玉，峨峨会采{王綦}。
云裙纷下逮，月璧粲昭垂。
合奏谐纯绎，登歌美缉熙。
贰觞勤竢献，虚次迄亲祠。
翊翊灵施佑，禳禳嘏致祠。
招摇回左翿，阊阖敞南离。
侍杖朝绅拥，升楼禁跸随。
胪欢皆岳抃，驿赦霈皇慈。
都号登瑶册，追思遗宝龟。
燕谋端有自，鸿祉浩无私。
肃穆东朝贺，登闳宣室釐。
庆绵千岁统，欢奉万年户。
盛事辉三古，庞恩被八维。
至诚深可卜，满假务深思。
兢业传家法，盈成保庆基。
万方严表正，九篑戒功亏。
帝寿齐南极，边尘静北陲。
具臣怀美报，成命绎周诗。
杂感五首以不爱入州府为韵
陆游（宋代）

洚水初平时，草木充九州，禽兽孳育繁，与人为敌雠。
于时圣人孳，日夜为民忧，思有以胜之，食肉而服裘；然後人奠居，禾黍岁有秋。
岂知千载後，戕杀无时休？一食刀机赤，百味供膳羞。
豪侈方相夸，哀哉非始谋。
刘簿约游廖园
赵汝鐩（宋代）

名园新整顿，樽酒约追随。
春晚花飞少，墙高蝶度迟。
注汤童暖酒，拍案客争棋。
寂寞秋鞑索，无人尽日垂。
范增
徐钧（宋代）

项王暴不减强秦，一语箴规总未闻。
白首尚嫌君不忍，料知增更忍于君。
送郭仁卿之官三衢
陆文圭（元代）

宪府自清要，胡为堕冗曹。平反犹用恕，纠录肯辞劳。

才富家何瘠，官卑志愈高。青云迟得路，胜我落蓬蒿。
句
释从垣（宋代）

习字带秋收柿叶，学诗和月嚥梅花。
骊山老姥磨铁杵欲作绣针图
郑思肖（宋代）

欲化龟蛇生圣胎，骊山微意孰能猜。纯钢一块都磨尽，不信纤毫眼不开。
又和丐祠未报
释宝昙（宋代）

黄金羁勒閟天闲，何似春山苜蓿间。
白接罗边馀甕蚁，乌皮几外即尘阛。
龙蛇大泽公真是，虎豹重门孰可攀。
示不忘君还有道，卧听人语趁朝班。
念奴娇 都城元夜
刘云震（元代）

景龙天气，正余料峭，□□帘幕。万斛金莲光不夜，香满云间楼阁。金钉频敲，绿帘高揭，应为黄昏约。霜娥无恙，唤人依旧飘泊。却恨鸟兔无情，把人青鬓，白恁星星却。千古繁华行乐地，谁笑谁歌谁酌。北海尊?，东山丝竹，梦里扬州鹤。客窗无寐，故人谁念萧索。
落梅慢
佚名（宋代）

带烟和雪，繁枝澹伫，谁将粉融酥滴。疏枝冷蕊厌群芳，年年常占春色。江路溪桥谩倒，袅袅风中无力。暗香浮动冰姿，明月里，想无花比高格。
争奈光阴瞬息。动幽怨、潜生羌笛。新花斗巧，有天然闲态，倚阑堪惜。零乱残英片片，飞上舞筵歌席。断肠忍泪念前期，经岁还有芳容隔。
饮酒二十首同苏翰林先生次韵追和陶渊明十八
晁补之（宋代）

十年一麦禾，此岁亦难得。
寄语吾州人，不饮良大惑。
经时无死市，吏责亦可塞。
先生门弟子，佐守同一国。
举杯日相属，有句安得默。
送人
朱斗儿（明代）

杨子江边送玉郎，柳丝牵挽柳条长。
柳丝换得行人住，多向江头种两行。
墨庄五咏 其三 静春堂
朱熹（宋代）

幽人本何心，偶此翳环堵。隐几亦无言，光风遍寰宇。
八月道宫闻莺
王洋（宋代）

密林啭圆吭，流韵入清杳。
当时太晚计，花前来不中。
致使惜春太，问声恨先老。
正缘幽谷春，朋友在久要。
争春快先鸣，地乃失友道。
日坞集芳栏，名园唱清晓。
得路共迁腾，此事不草划。
即今秋色高，金衣尚鲜好。
歌舞兴未阑，秋空乐晴昊。
谢景思提举见过用药寮韵赋三诗寄谢 其三
孙觌（宋代）

行把长镵白木柄，慵眠下泽短辕车。柳围许大身空老，瓜地将芜手自锄。

三径苔荒无辙迹，一枝巢隐有林居。故人触热来相问，终日清风满废墟。
宿深上人院听远泉
李端（唐代）

泉声宜远听，入夜对支公。断续来方尽，潺湲咽又通。

何年出石下，几里在山中。君问穷源处，禅心与此同。
山居漫兴 其三
陈肇兴（清代）

寂寞空山里，无人独掩扉。养茸麋鹿驯，分子鲤鱼肥。

习字妻磨墨，熏香婢拂衣。忧来频命酒，勉强学忘机。
梅花山茶
范成大（宋代）

月淡玉逾瘦，雪深红欲燃。
同时不同调，聊用慰衰年。
句
曾黯（宋代）

水合双江急，山逢百窍深。
雪中戏元德元龄二弟二首
裘万顷（宋代）

在昔梅花犹有赋，如今冰柱亦无诗。
吾衰不作池塘梦，春草生时子合知。
方诸宫东华上房灵妃歌曲
佚名（魏晋）

紫桂植瑶园，朱华声凄凄。月宫生蕊渊，日中有琼池。

左拔员灵曜，右制丹霞晖。流金焕绛庭，八景绝烟回。

绿盖浮明朗，控节命太微。凤精童华颜，琳腴充长饥。

控晨揖太素，乘飙翔玉墀。吐纳六虚气，玉嫔把巾随。

弹璈南云扇，香风鼓锦披。叩商百兽舞，六天摄神威。

倏欻亿万春，龄纪郁巍巍。小鲜未烹鼎，言我岩下悲。
沔县诸葛公庙
魏际瑞（明代）

沔水东流日向西，武侯祠庙背江湄。鞠躬有象真王佐，宁静如江实帝师。

且受书生今一拜，不嫌名士古相知。请看一统华夷日，可似三分汉贼时。
舟中两梦亡妇诗以志感
毛师柱（清代）

落月逢窗照水滨，音容疑假又疑真。境分生死伤心切，愁绕关河入梦频。

酒醒乍惊身在客，泪残犹道汝为人。廿年旧事从头记，荆布相依最苦辛。
赵龙学寄阳羡茶为汲蜀井对琼花烹之
方岳（宋代）

三印谁分阳羡茶，自煎蜀井瀹琼花。
数间明月玉川屋，两腋清风银汉槎。
团凤烹来奴仆等，老龙毕竟当行家。
相思几梦山阴雪，搜搅平生书五车。
句 其一
王野（宋代）

轻霜临菊月，细雨似梅天。
越上青店候别杨休文
戴复古（宋代）

千载江湖共此心，老来相见怕分襟。
手搔白发望君至，车马不来溪水深。
夜坐观书
廖行之（宋代）

风露气凄清，秋堂灯火夕。
开编对圣贤，穷理贯今昔。
岂无侯门裾，俛仰无颜色。
岂无终南路，矫诈亏名实。
萃耕渭钓人，乐道贵自得。
青紫与金珠，从渠傥来物。
和程丞游清水岩黄龙山韵·黄龙山
王炎（宋代）

未闻衲子着深功，但见龙孙送好风。
尊宿尚留双塔在，众丘皆让一山雄。
禅关暂到何须住，法窟虽深岂用穷。
若问如如心自在，梦魂不入大槐宫。
暮春
黄庚（元代）

芳事阑珊三月时，春愁惟有落花知，
柳绵飘白东风老，一树斜阳叫子规。
题明皇醉归图
陈傅良（宋代）

骑者两人扶不正，夹道谁知为万乘。
一人前驰一顾后，怀欲并驱无号令。
狩人亦忘记鹰犬，仰视只愁天欲暝。
有司刺候上起居，杳莫得详宫钥静。
呜呼开元自英主，前鉴竟遗盈幅纸。
君不见汉宫图妲己，未必当年甚如是。
南乡子
花仲胤（宋代）

顿首起情人。即日恭维问好音。接得彩笺词一首，堪惊。题起词名恨转生。展转意多情。寄与音书不志诚。不写伊川题尹字，无心。料想伊家不要人。
和西川李尚书伤孔雀及薛涛之什
刘禹锡（唐代）

玉儿已逐金镮葬，翠羽先随秋草萎。

唯见芙蓉含晓露，数行红泪滴清池。
出门
李复（宋代）

夹径梧十寻，隐映柴舍深。
日期凤鸟至，柯叶交繁阴。
昏鸦接翅归，不闻凤鸟音。
秋风黄叶落，感叹伤我心。
吉羊镫室偶作
瞿中溶（清代）

舍后秋蝉聒聒鸣，嫩凉天气雨初晴。退翁不管人间事，日理残书事后生。
箬溪楼制锦堂长兴长官赵可斋新制 其一
释居简（宋代）

步武弗忺低，阑干俯峭巍。霜鸿天外去，檐翼水边飞。

胜践西风老，幽寻晚照微。贺成先燕雀，宏略在沉机。
秋阴至近村
陆游（宋代）

村店闲寻酒，筇枝廋倚肩。
云齐龙卷雨，野旷鹤盘天。
露井飘桐後，清觞泛菊前。
欲归还小立，搔首意悠然。
赠申孝子
赵士礽（宋代）

铅山乃灵山，号为七宝库。
有时地爱宝，人杰时一付。
礼围较文地，发为性仁赋。
盛美固不绝，且作忠孝路。
时凶资贼多，炽焰不容捕。
长驱斩关来，提挥远相诉。
申生本医家，首冲众贼怒。
有子趋而前，悲泣湿衣袧。
愿代父这死，三万色不怖。
贼曰汝子孝，解衣衬血污。
以此两全生，父子欢如故。
何不上明君，青旌当金铸。
青县谒盘古庙
钱梓林（清代）

首出开元会，园陵独在兹。仙馆馀碧石，溪水绕丛祠。

木叶衣冠古，金身面目奇。洪荒无记载，旧志亦传疑。
书诚斋答晦庵帖伤刘子澄死于贬所
释居简（宋代）

宋司马后鲁臧仓，贤圣虽穷道不伤。老子看棋高一著，噬脐空自忆刘郎。
秋月曲
陆游（宋代）

旧时家住长安城，万户千门秋月明，紫陌朱楼歌吹海，酣宴不觉银河倾。
受降城头更奇绝，莽莽平沙千里月，选兵夜出打番营，铁马蹴冰冰欲裂。
塞月未落成功回，腰鼓横笛如春雷。
长安高楼岂不乐，与此相去何辽哉！丈夫志在垂不朽，漆胡骷髅持饮酒，举头云表飞金盘，痛饮不用思长安。
题崇福禅院二首
舒坦（宋代）

龛灯隐隐夜初分，落果猿啼枕上闻。
客梦欲成成不得，一窗残月半床云。
立春
王镃（宋代）

泥牛鞭散六街尘，生菜挑来叶叶春。
从此雪消风自软，梅花合让柳条新。
林壑闲步二绝
赵汝绩（宋代）

参差台榭碧云中，柳北松南一径通。
带得棋枰无敌手，与僧不语立薰风。
秋日过景光禄墓二首 其二
李溥光（元代）

金天一代盛豪华，梦断槐安事可嗟。破冢荒寒无发主，断碑零落在谁家。

颓垣斜日围秋草，宰树西风集暮鸦。閒客不堪来吊古，摩挲翁仲看苔花。
春柳
王照圆（清代）

时回春日暖，晴看柳垂金。绿叶和风放，新枝拂晓禽。
示求禅者
释怀深（宋代）

灵光一点自分明，照破众生违顺情。拶看通身开正眼，方能日午打三更。
声
崔涂（唐代）

欢戚犹来恨不平，此中高下本无情。

韩娥绝唱唐衢哭，尽是人间第一声。
西庵璞老真赞
李之仪（宋代）

一住姑熟溪头，三据宝华玉座。草木无不沾恩，缁素几多證果。

世人尽爱西庵璞，谁知屡试红炉火。虽然觌面相呈，也要从头觑破。

咄，钝置杀人。
见别离者因赠之
韩偓（唐代）

征人草草尽戎装，征马萧萧立路傍。尊酒阑珊将远别，

秋山迤逦更斜阳。白髭兄弟中年后，瘴海程途万里长。

曾向天涯怀此恨，见君呜咽更凄凉。
聚霞峰
李时郁（明代）

五色山头绚彩光，谁言天外即璇房。非窥汉殿求丹室，定向瑶池进寿觞。
雪吟效禁体并去一切熟事
艾性夫（元代）

群仙碎剪明河水，须臾变换人间世。重阴漠漠不分天，万里间间更无地。

回飞慢舞忽交急，清壑污渠受平施。虚光眩转混昼夜，终日纵横绝声气。

埋深矮屋火无功，捲入空檐风挟势。无同那得羽相似，怪见惟惊犬群吠。

调和稚子割蜜脾，涩缩山翁鸣屐齿。秃苍捕雀花两眼，戏客捏狮红十指。

径须醉赏腊前三，纷纷尽是明年米。
张敬之县尉
陈著（宋代）

仙棹发秋湾，稽山到不难。
要将培远业，便答自初官。
秦望一峰峭，贺湖千顷宽。
用心行己处，时向此中看。
除夕把酒
邓深（宋代）

爆竹惊今夕，屠苏荐诘朝。
去来时转眼，新旧岁中腰。
立地符先钉，倚门钱未烧。
土人珍裂饼，聊以荐金蕉。
别李浦之京
王昌龄（唐代）

故园今在灞陵西，江畔逢君醉不迷。

小弟邻庄尚渔猎，一封书寄数行啼。